open-index/open-wikipedia-markdown huggingface dataset:
Clarens, Vrystaat

**Clarens** is 'n klein dorp wat in die Oos-Vrystaat, Suid-Afrika, wat in 'n vallei van die Rooiberge, en binne sig van die Malutiberge geleë is. Dit ressorteer onder die Dihlabeng Plaaslike Munisipaliteit in die Thabo Mofutsanyana-distriksmunisipaliteit. Die dorp staan bekend as die "Juweel van die Vrystaat".

## Geskiedenis 
Die dorp is in 1912 tussen die hoofsaaklik sandsteenberge gestig; teen die hang van die Rooiberge. Die dorp is vernoem na Clarens in Switserland waar President Paul Kruger van die Zuid-Afrikaansche Republiek in ballingskap oorlede is. Paul Kruger se verbintenis met Clarens gaan terug na 1866 toe hy sy Transvaalse kommando ter ondersteuning van die Vrystaat se oorlog teen die Basoeto's gelei het. Vyf van sy manskappe het by Noupoort gesneuwel.

## NG gemeente Clarens 
[duimnael|links|Die [NG gemeente Clarens|NG kerkgebou van sandsteen. Dit is deur Gerard Moerdijk ontwerp.]]
Die NG gemeente Clarens is in 1920 van Bethlehem afgestig. Die eerste predikant was ds. S.J. Stander. Die Clarens-tak van die Oranje-Vrouevereniging het die President Paul Kruger-gedenksaal vir die gemeente laat bou. Eers in 1940 is die kerkgebou opgerig waarvan die destydse predikant, ds. J.J. le Roux, die hoeksteen gelê het. In die voorportaal van die kerk is 'n klip ingemessel wat kom uit die fondament van die tweede Voortrekkerkerkie wat in Natal gebou is. Bokant die klip is 'n koperplaat aangebring met die opskrif: "Hierdie klip is uit die Marianna (Tweede Voortrekkerkerkie), gebou deur die Voortrekkers in 1852 op Mount Howell, tussen die groot en klein Tugelarivier, Natal, en is gesloop in 1874."

Die gemeente wat, soos die dorp, altyd klein was, se belydende lidmate het in 2012 op 142 gestaan en die dooplidmate op 65, vergeleke met 150 en 60 tien jaar vantevore (2002) en 285 en 126 in 1952.

Lidmate van die Nederduitsch Hervormde Kerk sowel as die Gereformeerde Kerk word bedien deur daardie kerke se gemeentes op Bethlehem.

## Clarens vandag 
Clarens is besonder gewild onder toeriste aangesien dit een van die mooiste bergdele in Suid-Afrika is. Clarens is naby die Golden Gate Hoogland Nasionale Park geleë. Die oordragtonnel van die Lesotho-Hoogland-waterprojek mond net buite die dorp uit in die Asrivier. 

## Fotogalery 

Lêer:Horeb-berg, Clarens, a.jpg|Horebberg in die Rooiberge troon bo die dorp uit
Lêer:Naauwpoort Monument.jpg|Die Naauwpoort-gedenkteken
Lêer:Windmill Centre in Clarens.jpg|*Die Windmeul*-winkelsentrum in Clarens
Lêer:Titanic Rock Clarens.jpg|Die Titanic-rots te Noupoortsnek digby Clarens
Lêer:Clarens Friends-restaurant.jpg|'n Restaurant op Clarens.
Lêer:Oos-Vrystaat.jpg|Die Oos-Vrystaatse landskap in die omgewing van Clarens
Lêer:Brandwag rock.JPG|Die bekende Brandwagrots in die Golden Gate Nasionale Park naby Clarens

## Sien ook 
* NG gemeente Clarens
* Lys van dorpe in Suid-Afrika

## Bronne 
* 
* 
* Olivier, ds. P.L. (samesteller), *Ons gemeentelike feesalbum*. Kaapstad en Pretoria: N.G. Kerk-uitgewers, 1952.

## Verwysings
Fouriesburg

**Fouriesburg** is 'n dorp in die Oos-Vrystaat, Suid-Afrika. Die dorp word in die ooste deur die Rooiberge en in die weste deur die Witteberge begrens.

## Geskiedenis 
Die dorp is gestig in 1892 op die plaas Groenfontein en vernoem na Christoffel Fourie. Vir 'n paar maande was die dorp ook die setel (die laaste van die oorlog) van die regering van die Oranje-Vrystaat tydens die Tweede Vryheidsoorlog. Fouriesburg is bekend vir gevegte tydens die Tweede Vryheidsoorlog. Ongeveer 4000 Boeresoldate onder leiding van Marthinus Prinsloo het by Surrender Hill aan die Britse soldate oorgegee.

Die huis waarin president MT Steyn gewoon het, staan nog op die hoek van Reitz- en Robertsonstraat.

## Distrik en grenspos 
Die distrik is 1 155&nbsp;km2 groot. Gemengde boerdery (koring, mielies en beeste) word beoefen. Die dorp is ook 'n belangrike basis vir handel met Lesotho aangesien die grens slegs 10&nbsp;km ver is. Die grenspos staan bekend as Caledonspoort.  Visierskerf is 'n bekende berg naby Fouriesburg.

## Sien ook 
* NG gemeente Fouriesburg
* Lys van dorpe in Suid-Afrika

## Verwysings 
* Op Pad in Suid-Afrika. B.P.J. Erasmus. 1995.
Reitz

**Reitz** is 'n klein dorp tussen Bethlehem en Frankfort op die roete na die Witwatersrand geleë.

## Geskiedenis 
[duimnael|links|160px|Pres. [F.W. Reitz na wie die dorp in 1894 genoem is.]]
[duimnael|links|160px|Ds. J.P. van der Spuy was van sy toetrede tot die bediening in 1904 tot sy aftrede in 1946 die [NG gemeente Reitz se leraar. Hy was ook moderator van die Vrystaatse Kerk van 1937 tot 1948.]]
Die dorp in die Oos-Vrystaat is gestig op die plaas Stompkop, wat hoofsaaklik 'n handelspos en uitspanplek vir transportryers was. Die dorp was eers Singerspost genoem na 'n sekere Singer wat 'n winkel hier geopen het. Die dorp is toe Amsterdam genoem nadat die eerste erwe in 1884 uitgelê is, maar die naam is verander na Reitz na die besoek van President F.W. Reitz in 1889.  Munisipale status het in 1903 gevolg. Toe die Rebellie van 1914 uitgebreek het, het die meeste van Reitz se boere by die opstand aangesluit. Die spoorlyn het die dorp in 1910 bereik. Die merkwaardige NG kerkgebou is ontwerp deur die beroemde Afrikaanse argitek Wynand Louw.

## Distrik 
Die dorp is in die hart van die mieliedriehoek en die distrik is 2 678&nbsp;km2 groot. Koring word ook verbou en bees- en skaapboerdery word ook beoefen.

## Tweede Vryheidsoorlog 
Tydens die Tweede Vryheidsoorlog was die regering vir 'n tydlank in die dorp gesetel. In 1901 het president MT Steyn en sy senior personeel hier gewerk. Op die nag van 29 Julie het 'n berede Britse kompanie die dorp onverwags binnegery en 29 Boereoffisiere en die Vrystaat se skatkis gevange geneem. Die president het daarin geslaag om te ontsnap.

## Boorlinge 
* Verna Vels, 'n Afrikaanse skryfster, radio-omroeper, storieverteller en skepper van Liewe Heksie.
* Sarel Pretorius, rugbyspeler. 
* Johrné van Huyssteen, radio-omroeper en stigterslid van die musiekgroep, Ddisselblom.
* John George Fivaz - Voormalige Polisie Nasionale Kommissaris.

## Sien ook 
* NG gemeente Reitz
* Lys van dorpe in Suid-Afrika

## Verwysings 
## Bronnelys 
* 
*
Senekal

**Senekal** is 'n dorp geleë op die oewer van die Klipspruitrivier in die Oos-Vrystaat. Die N5 nasionale pad gaan deur die dorp en is tussen Winburg in die weste en Bethlehem na die ooste geleë. Die dorp het twee nedersettings, Matwabeng en OR Tambo, waarvan die laasgenoemde die nuutste, grootste en vinnig groeiendste is.

Senekal het 5 primêre skole en 4 sekondêre skole asook kleiner skole op plase, 'n polisiestasie, korrektiewe fasiliteite, hospitale en klinieke. Die Naledi Gemeenskapsradiostasie bedien die meeste dele van die Oos-Vrystaat en klein dele van Lesotho. Die stasie saai uit op 103,9 Mhz. Senekal is die tweede grootste dorp in die Setsoto Plaaslike Munisipaliteit na Ficksburg.

## Geskiedenis 
Die dorp is in 1877 op die plaas De Put van F.J. Malan gestig en is genoem na kommandant-generaal FP Senekal (1815-1866). Senekal het die Vrystaatse kommando's in die twee Basoeto-oorloë van 1858 en 1865 gelei. Hy het tydens die tweede oorlog gesneuwel. Munisipale status is in 1886 toegeken. Een van die Anglo-Boere-oorlog-veldslae van 1900 is by Biddulphsberg buite die dorp geveg.

## Distrik 
Die distrik is 3 560&nbsp;km2 groot. Sir Pierre van Ryneveld, stigter van die Suid-Afrikaanse Lugmag, is in die dorp gebore.

Die twee meesgesproke streekstale rondom Senekal is Afrikaans en Sesotho.

Plekke van belang naby Senekal sluit in: Arizona Wildplaas, Biddulphsberg-oord en Willem Pretorius-wildreservaat wat in Matjhabengdistrik val. Een van die oudste kerke in die Vrystaat is in die middel van die dorp en is omring deur versteende boomstompe, oorspronklik uit die spruit opgegrawe.

## Boerdery 
Boerderye rondom Senekal speel 'n belangrike ekonomiese rol in die provinsie en land as geheel. Gemengde boerdery word beoefen en produseer, onder andere, mielies, sonneblom, koring, melk- en vleisvee.

## Noemenswaardige mense 
* Mof Myburgh, (24 Augustus 1936 - 15 Junie 2012), Springbokrugbyspeler
* Die eerste twee burgemeesters van Setsoto Munisipaliteit het van Senekal gekom (Me. M Molete en Mnr. MS Maduna)
* Naka Drotské (oud-rugbyafrigter van die Vrystaat Cheetahs en Toyota Cheetahs)
* Toks van der Linde (oud-WP-speler en TV-persoonlikheid)
* Dingaan Mokebe (James in Muvhango)
* Serame Letsoaka (afrigter)

## Sien ook 
* Gereformeerde kerk Senekal
* NG gemeente Senekal
* Lys van dorpe in Suid-Afrika

## Verwysings 
## Bronne 
* 
*
Weimar (Lahn)

**Weimar (Lahn)** is 'n nedersetting in die Duitse deelstaat Hesse met sowat 7&nbsp;000 inwoners (2014).

## Verwysings 
## Eksterne skakels 
* *Weimar (Lahn)*
* *Weimar (Lahn), Wenkbach*
Paul Roux

**Paul Roux** is 'n dorp in die Oos-Vrystaat, Suid-Afrika.

## Geskiedenis 
[duimnael|links|upright|Die dorp is genoem na genl. ds. [Paul Hendrik Roux|Paul Roux]]
Die dorp is in 1909 gestig op die plaas Wassou maar was eers Duplessisville genoem ter ere van ene Frans du Plessis. Die plek wat gekies is, was 'n rusplek van die vroeë Voortrekkers, togryers en poskarryers. Die dorp is later na ds. Paul Roux genoem wat 'n generaal in die Tweede Vryheidsoorlog was. Paul Roux is bekend vanweë historiese dinosourusvoetspore wat op 'n plaas in die omgewing te sien is, asook die feit dat 'n voormalige Eerste Minister en later Staatspresident van Suid-Afrika, PW Botha, op die plaas Telegraaf naby die dorp gebore is.

## Omgewing 
Die dorp is bekend vir sy netjiese sandsteengeboue. Gemengde boerdery word in die omgewing beoefen. Populierbome word verbou waarvan vuurhoutjies vervaardig word. Die N5 nasionale pad oos na KwaZulu-Natal gaan deur die dorpie.

## Noemenswaardige boorlinge 
*P.W. Botha – Eerste minister en Staatspresident van Suid-Afrika.

## Sien ook 
* Lys van dorpe in Suid-Afrika

## Verwysings 
## Bronne 
* 
* 

## Eksterne skakels
Lindley

**Lindley** is 'n dorp in die Oos-Vrystaat, Suid-Afrika. Die dorp val onder beheer van die Nketoana Plaaslike Munisipaliteit.

## Geskiedenis 
duimnael|links|160px|Eerw. Daniel Lindley.

Die dorp is vernoem na 'n Amerikaanse Presbiteriaanse sendeling, Daniel Lindley (1801-1880). Daniel Lindley het 'n leraar vir die Voortrekkers geword na die moord op Piet Retief en sy gevolg in 1838. Lindley is gestig in 1875 op die plaas Brandhoek en geproklameer as 'n dorp in 1878. Die landmeter was Charles Pritchard van Bloemfontein en hy het oorspronklik 300 erwe uitgemeet. Vyf strate is na die stigters van die dorp vernoem: Rautenbach, Van den Heever, Sarel Cilliers, Hattingh en De Wet. In 1885 het die eienaars die dorp geskenk aan die NG kerk. Ses jaar later het die NG kerk die bestuur van die dorp aan 'n munisipaliteit oorgedra.

## Tweede Vryheidsoorlog 
Daar het verskeie veldslae in die omgewing plaasgevind tydens die Tweede Vryheidsoorlog. Op 2 Februarie 1902 het die Britse Leër die dorp verwoes. Na die oorlog is dit herbou. Een van die inwoners, John Collister-Oats, het 'n veldtog van stapel gestuur om duisende bome te plant.

## Distrik 
Die distrik is 2 833&nbsp;km2 groot. Van die belangrikste gewasse wat verbou word is mielies, koring, aartappels, suiwel en beeste. Daar is ook 'n aanleg vir poeiermelk by die dorp. Daar is 'n oord langs die Valsrivier ontwikkel met 'n meer wat 5&nbsp;km lank is. Sowat 5&nbsp;km buite die dorp, op die Kroonstadpad, is daar 'n gedenkteken vir die Britse offisiere van die Imperial Yeomanry wat in gevegte in Mei 1900 daar gesneuwel het.

## Bekende persone gebore in Lindley 
duimnael|regs|240px|Danie Craven.

* Danie Craven (1910-1993), Springbokrugbyspeler, -kaptein en afrigter.
* Stella Blakemore (1906–1991), 'n populêre Afrikaanse jeugskrywer, wat reekse soos *Maasdorp* en *Keurboslaan* geskryf het.
* Tienie Holloway (1888–1967), 'n Afrikaanse skrywer van kinderliteratuur.

## Sien ook 
* Gereformeerde kerk Lindley
* NG gemeente Lindley
* Lys van dorpe in Suid-Afrika

## Verwysings 
## Bronne 
* 
*
Kestell

[duimnael|links|180px|Die dorp is genoem na [John Daniel Kestell, in wie se gemeente die wyk geval het toe hy leraar van Harrismith was.]]
[duimnael|links|200px|Kestell se NG kerkgebou, ontwerp deur [Gerard Moerdijk en ingewy op 31 Maart 1928.]]

**Kestell** is 'n dorpie geleë in die Oos-Vrystaat, Suid-Afrika. Die N5 nasionale pad gaan deur die dorp.

## Geskiedenis 
Die dorp is gestig in 1905 op die plase Mooifontein en Driekuil wat van Adriaan en Johannes Bezuidenhout gekoop is. Dié dorp is genoem na dr. John Daniel Kestell (1854–1941), wat 'n belangrike rol gespeel het in die Anglo-Boereoorlog en later gehelp het om die Bybel in Afrikaans te vertaal. Die dorp het in 1906 'n munisipaliteit geword. Kestell is geleë tussen Bethlehem en Harrismith, waar dr. Kestell van 1894 tot 1903 predikant van die Nederduitse Gereformeerde Kerk was. Die plaaslike NG kerkgebou, ontwerp deur die befaamde argitek van onder meer tientalle kerke en die Voortrekkermonument, Gerard Moerdijk, is op 31 Maart 1928 ingewy.

## Omgewing 
Kestell het gegroei tot 'n handels-, kerk-, skool-, en administratiewe sentrum vir 'n belangrike landbougebied. Hier word gemengde boerdery beoefen – beeste, suiwel, skape, mielies en ander graan gewasse. Die dorp is bekend vir sy sandsteengeboue.

## Tweede Vryheidsoorlog 
Op 25 Desember 1901 het generaal Christiaan De Wet 'n Britse kolonne verslaan in die Slag van Groenkop. Dit het sowat 20&nbsp;km noordwes van Kestell plaasgevind in die voetheuwels van die Langberg en Bothasberg.

## Sien ook 
* NG gemeente Kestell
* Lys van dorpe in Suid-Afrika

## Bronne 
* De Kock, W.J. 1968. *Suid-Afrikaanse Biografiese Woordeboek, deel I*. Pretoria: Nasionale Raad vir Sosiale Navorsing, Departement van Hoër Onderwys.
* Nienaber, P.J. 1963. *Suid-Afrikaanse Pleknaamwoordeboek*. Kaapstad, Johannesburg: Suid-Afrikaanse Boeksentrum.
* B.P.J. Erasmus. *Op Pad in Suid-Afrika*. 1995. 

## Verwysings
Clarens

**Clarens** kan verwys na:

* Clarens, Vrystaat, 'n dorp in die Vrystaat, Suid-Afrika.
* 'n Wyk van Montreux, die stad in Switserland waar Paul Kruger in 1904 oorlede is.
* 'n Munisipaliteit (*commune*) in die Franse département Hautes-Pyrénées.
Bethlehem

**Bethlehem** kan verwys na:

* Bethlehem, Palestina, 'n stad in die Wesoewer, Palestina.
* Bethlehem, Vrystaat, 'n dorp in die Oos-Vrystaat, Suid-Afrika.
* Bethlehem, Groningen, Nederland.
* Bethlehem, Nieu-Seeland, in die stad van Tauranga.
* Bethlehem, Carmarthenshire, Wes-Wallis, Verenigde Koninkryk

## Amerika 
* Bethlehem, Connecticut
* Bethlehem, Florida
* Bethlehem, Georgia
* Bethlehem, Indiana
* Bethlehem, Kentucky
* Bethlehem, Maryland
* Bethlehem, New Hampshire
* Bethlehem, New York
* Bethlehem, Noord-Carolina
* Bethlehem, Pennsilvanië
* Bethlehem, Tennessee
* Bethlehem, Wes-Virginia
Oos-Vrystaat

[duimnael|300px|regs|'n Oos-Vrystaatse landskap naby die dorpie [Clarens, Vrystaat|Clarens.]]
[duimnael|300px|regs|Een van die interessante standsteen-rotsformasies in die omgewing van die dorpie [Clarens, Vrystaat|Clarens is die Brandwag-rots wat in die Golden Gate Hoogland Nasionale Park geleë is.]]

Die gebied wat as die **Oos-Vrystaat** bekend staan, sluit die bergagtige dele van die Vrystaatprovinsie in Suid-Afrika in. Die Oos-Vrystaat is veral bekend vir sy uitstekende landboupotensiaal, insluitend veeboerdery en koring- en mielielandbou. Dié gedeelte van die Vrystaat staan ook bekend as die Riemland. Die Riemland het sy naam te danke aan rieme wat tydens die Voortrekkers en vroeë setlaars se tyd uit elandsvelle gesny is. Die rieme is daarna gebruik vir meetdoeleindes (soos om grense van plase te meet).

Vernaamste dorpe in die Oos-Vrystaat sluit in Bethlehem, Harrismith, Senekal, Vrede, Ladybrand, Ficksburg, Phuthaditjhaba en Frankfort. Ander dorpe in die Oos-Vrystaat sluit Memel, Cornelia, Reitz, Lindley, Marquard, Arlington, Clocolan, Warden, Kestell, Paul Roux, Fouriesburg, Clarens, Swinburne, Rosendal, Petrus Steyn, Villiers en Tweeling in. 

Die Witteberge en Rooiberge, wat beide deel uitmaak van die Drakensbergreeks, lok baie binnelandse en buitelandse toeriste na die streek. Die bekendste natuurreservaat in die gebied is die Golden Gate Hoogland Nasionale Park, wat veral bekend is vanweë sy sandsteenkranse van die Clarens Formasie.
Dordrecht

**Dordrecht** kan verwys na:

* Dordrecht, Nederland, stad in Nederland
* Dordrecht, Oos-Kaap, dorp in Suid-Afrika
* Dordrecht, Suriname, dorp in Suriname
Allan Hendrickse

Eerwaarde **Helenard Joe Hendrickse** (algemeen bekend as Allan Hendrickse) (22 Oktober 1927 – 16 Maart 2005) was 'n Suid-Afrikaanse politikus, prediker en onderwyser. 

Hy is in Uitenhage in die Oos-Kaap gebore en het aan 'n hartaanval op die Port Elizabeth-lughawe gesterf. Hy het by die Universiteit van Fort Hare in die Oos-Kaap gestudeer waar hy vir Nelson Mandela, Walter Sisulu, en Robert Mugabe ontmoet het.

## Eksterne skakels 
* Obituary in *The Guardian*
* Obituary in *The Cape Times*
Pongal

duimnael|260px|Die Pongal-fees

**Pongal** (பொங்கல் in Tamil) is 'n Hindoefees waarin daar dank betuig word vir die oes. *Pongal* beteken in Tamil 'oorkook'. Dit word tradisioneel gevier tydens die oes van landbougewasse.

Die fees duur vier dae en vind gewoonlik vanaf 13 tot 16 Januarie in die Gregoriaanse kalender plaas. Volgens die Tamil-kalender val dit op die laaste dag van die maand *Maargazhi* tot die derde dag van die maand *Thai*.

## Eksterne skakels 
*
Harrismith

duimnael|links|Straattoneel in Harrismith
[duimnael|links|Platberg na 'n [donderstorm]]
duimnael|links|Die NG kerk Kerkenberg, Harrismith se tweede NG gemeente naas die moedergemeente.

**Harrismith** is 'n Oos-Vrystaatse dorp geleë aan die N3 hoofroete tussen Gauteng en KwaZulu-Natal. Die N5 nasionale pad na en van Winburg begin ook hier.

## Geskiedenis 
Nadat Sir Harry Smith die Voortrekkers by Boomplaats verslaan het, het hy gevoel dat 'n nuwe distrik verder noord gestig moes word om beheer oor die Voortrekkers te hou. 'n Dorp is by Majoorsdrif in die Elandsrivier aangelê en Vrededorp genoem. Die drif was reeds die spilpunt van verkeer na en van Johannesburg en Durban. Dié dorp het 25&nbsp;km wes gelê van die bestaande dorp. Weens 'n gebrek aan water moes die dorp verskuif word. Die plaas Gemsbokhoek van Jan Snyman aan die oewer van die Wilgerivier, aan die voet van die Platberg, is gekies as die plek waar die nuwe dorp uitgelê moes word. Inwoners van Vrededorp kon gratis erwe in die nuwe dorp kies. Landdros Paul Bester het die nuwe dorp vernoem na Sir Harry Smith. Die eerste erwe is op 16 Januarie 1850 verkoop en die dorp het in 1875 'n munisipaliteit geword.

Ná die ontdekking van diamante te Kimberley het minstens 50 waens per dag deur die dorp beweeg. Die ontdekking van goud op die Witwatersrand het dié aantal verhoog. Die spoorlyn vanaf Ladysmith (hooflyn tussen Durban en Johannesburg) is in 1892 gebou en in 1905 tot in Kroonstad verleng. Hierdie spoorlyn is deur die Natalse Regeringspoorweë bedryf.

## Distrik 
Die distrik is 8 000&nbsp;km2 groot en lewer suiwelprodukte, bees-, skaap- en wildsvleis, koring, mielies en aartappels. Die gebied is ook bekend vir sy perdestoetplase. Daar is verskeie vervaardigingsnywerhede op die dorp.

## Platberg 
Die Platberg ('n berg net buite die dorp en 2 395&nbsp;m bo seevlak) is bekend om die jaarlikse bergmarathon op 10 Oktober. Die roete behels 'n klim van 605&nbsp;m oor 'n afstand van 5&nbsp;km tot op die kruin van Platberg, 'n ent met die kruin langs en weer af teen die berg.

## Trivia 
Retiefklip, waar Deborah Retief haar pa se naam op 'n rots geskryf het is in die omgewing.

## Sien ook 
* Gereformeerde kerk Harrismith
* NG gemeente Harrismith
* NG gemeente Kerkenberg
* Lys van dorpe in Suid-Afrika

## Verwysings 
## Bronne 
* Op Pad in Suid-Afrika. B.P.J. Erasmus. 1995.
Wepener

**Wepener** is 'n landelike dorp in die Vrystaat, 130 km suidoos van Bloemfontein, naby die grens met Lesotho. Die R26 hoofpad gaan deur die dorp.

## Geskiedenis 
Die dorp is gestig in 1867 ter nagedagtenis aan Louw Wepener, 'n held van die Basoeto-oorloë wat in 1865 tydens 'n militêre konfrontasie met die Basoetos doodgeskiet is. Die dorp is geleë aan die Jammersbergspruit, 'n sytak van die Caledonrivier. Die NG gemeente is in 1870 gestig en die dorp het sy eerste bestuursraad in 1875 verkies.

## Distrik 
Die distrik is 1&nbsp;725&nbsp;km² groot. Gemengde boerdery word beoefen. Die grensdorp in Lesotho is Mafeteng en Van Rooyenshek is die grenspos tussen die twee dorpe.

## Tweede Vryheidsoorlog 
In die Wepenerdistrik het heelwat gevegte plaasgevind gedurende die 19de eeu. Gedurende die Anglo-Boere-oorlog in April 1900 is 2000 Britse soldate vir 17 dae deur genl Christiaan de Wet se magte beleër totdat versterkings op 25 April 1900 opgedaag het. Die Britse magte in die dorp is deur kolonel E.H. Dalgety gelei.

## Geboortes 
* Jim Fouché (1898-1980), die derde Staatspresident van Suid-Afrika is gebore in Wepener.

## Sien ook 
* Gereformeerde kerk Wepener
* NG gemeente Wepener
* Lys van dorpe in Suid-Afrika

## Verwysings 
## Bronne 
* 
* 

## Eksterne skakels 
* Southern Africa Places:Wepener
Bronberg

[duimnael|regs|250px|Wabome (*[Protea afra*) op die kruin van die Bronberg naby Tierpoort]]
Die **Bronberg** verwys na 'n aantal koppies en riwwe wat aan die oostekant van Pretoria geleë is. Dit is 'n landelike omgewing met onontwikkelde toerismepotensiaal. Nietemin kan 'n paar gastehuise en selfs 'n sterrewag op die berg tussen die klein 4-8 hektaar plotte in die omgewing gevind word.

Die natuurlike omgewing en dierelewe in die Bronberg word deur grootskaalse verstedeliking bedreig. Die Bronbergarea word beskryf as Bankenveld, 'n benaming wat gegee word aan die veldtipe wat die oorgang tussen die Hoëveld en die Bosveld aandui. Die 128 ha Faerie Glen-natuurreservaat bewaar die westelike eindpunt van hierdie heuwelreeks, en toegang hiertoe word vanuit January Masilela-rylaan (voorheen Generaal Louis Bothalaan) en Lynnwood Park verkry. Na die suidooste is die Bronbergbewaria geleë, wat uit ongeveer twintig plotte bestaan, en waar 'n verskeidenheid wild aangetref word.

## Eksterne skakel 
* Bronbergbewaria
Digitale terrestriële televisie

duimnael|regs|380px|Digitale uitsaaistandaarde dwarsoor die wêreldDie term **Digitale terrestriële (aardgebonde) televisie** (**DTT**; Engels: *Digital Video Broadcasting - Terrestrial* of *DVB-T*) verwys na die variant van digitale televisie, wat 'n terrestriële platform gebruik om televisie- en radioprogramme uit te saai. DTT maak net soos die analoog-tegnologie gebruik van lugdraadstelsels, maar is in staat om meer televisiekanale op een frekwensie uit te saai. 

DTT-tegnologie is ook geskik vir hoë-resolusie-televisie (HDTV) en digitale omringklank. DTT is versoenbaar met televisiestelle wat tans in gebruik is, maar spesiale dekodeerders (steltopbokse) is noodsaaklik om DTT-programme op te vang. Plat skerms met geïntegreerde DTT-dekodeerders is reeds beskikbaar. Aangesien digitale data vir die transmissie met DTT gekompakteer moet word, is hierdie tegnologie - met uitsondering van HDTV-programme - weens die swakker beeldgehalte veral geskik vir mobiele of televisietoestelle met kleiner skerms. 
 
DTT is 'n internasionale standaard wat in Duitsland ontwikkel is en onder meer in Europa, Asië, Australië, Namibië, Suid-Afrika en ander Afrikalande gebruik word. Die Verenigde State en Japan het hulle eie digitale terrestriële standaarde ontwikkel, ATSC en ISDB-T.

Die eerste DTT-uitsendings in Suid-Afrika is in 2000 in Johannesburg uitgesaai, en die land se terrestriële televisie het vroeg in 2016 oorgeskakel na DTT. Die eerste DTT-uitsendings in Namibië is in Februarie 2005 gedoen.

## Verwysings 
## Eksterne skakel 
* www.godigitalsa.co.za: *Digitale revolusie op pad*
Ekserpteboek

duimnael|300px|'n Ekserpteboek uit die 17de eeu

Die **ekserpteboek** (Engels: *commonplace book*) het sy ontstaan in die 15de eeu gehad met die meer algemene beskikbaarheid van goedkoop skryfpapier, hoofsaaklik in Engeland. Dit is beskou as 'n manier om kennis te boekstaaf deur die skryf daarvan in boeke. Dié boeke was in wese plakboeke met items van enige aard: mediese resepte, aanhalings, briewe, gedigte, tafels vir gewigte, spreekwoorde en gebede. Ekserpteboeke is gebruik deur lesers, skrywers, studente en humaniste as 'n hulp om bruikbare konsepte of feite te onthou. Elke ekserpteboek was uniek ten opsigte van sy skepper se belangstellings.

Moderne redakteurs beskou ekserpteboeke nie as van literêre waarde nie. Die waarde van die werke is egter geleë in die insig wat dit bied ten opsigte van die smaak, belangstellings, persoonlikheidstrekke en bekommernisse van hul individuele opstellers.

Sommige moderne skrywers beskou die webjoernaal as die moderne analogie vir die ekserpteboek.

## Eksterne skakels 
* Commonplace Books  deur Prof. Lucia Knoles, Assumption College - Engels.
Leeuloop

Die **Leeuloop** is 'n liedjie deur die sanger Robbie Wessels wat in 2006 vrygestel is. Die liedjie is voor en tydens rugbytoetswedstryde in die Drienasiesreeks op TV vertoon as deel van die selfoonmaatskappy Vodacom se reklameveldtog. Leeuloop was een van Wessels se snitte op sy tweede album, *Halley se Komeet* en is ook in die rolprent Poena is Koning (2007) gebruik. 'n Variasie van die lied is as temalied vir die 2013-rolprent 100 meter Leeuloop gebruik.

## Lirieke 
Die woorde van leeuloop lui as volg:

## Eksterne skakels 
*
Louw Wepener

duimnael|upright|Die graf van Louw Wepener

**Louw Wepener** (21 Julie 1812 - 1865) was 'n kommandant in die Oranje-Vrystaat. Hy is dood in 1865 terwyl hy en 'n klompie burgers Koning Moshoeshoe van die Basoetos se bergvesting (in die huidige Lesotho) bestorm het. Moshweshwe se vesting het as *Thaba Bosiu* of Berg van die Nag bekend gestaan. Die Basoeto-oorloë het van 1858 tot 1865 plaasgevind en het plaasgevind nadat die Basoeto's nedersettings in die Oranje-Vrystaat aangeval het nadat hulle voorheen deur die kommando's uitgedryf is uit die gebied.

Wepener en sy burgers het teen 'n oormag geveg en Wepener is bekend vir sy heldhaftige optrede tydens die aanval op *Thaba Bosiu*.

Wepener is vereer deurdat 'n dorp in die Suid-Vrystaat, Wepener, sowel as 'n Weermageenheid die Regiment Louw Wepener (sedertdien ontbind) na hom genoem is. Die dorp is twee jaar ná sy dood in 1867 gestig. Twee militêre dekorasies is ook na hom vernoem:  die Louw Wepener-dekorasie (1952-1975) en die Louw Wepener-medalje (1967-1975), albei vir dapperheid.
Clocolan

**Clocolan** (inheemse naam *Hlohlolwane*) is 'n dorpie in die Oos-Vrystaat en is in 1907 gestig. Die dorpie lê aan die R26-pad, halfpad tussen Bethlehem en Bloemfontein.  Die dorp is op die plase Reinzi en Harold aangelê en het sy naam te danke aan die Afrikanerboere wat in die omgewing geboer het wat die uitspraak van die "Hlohlowane"-berg (wes van die huidige Clocolan) verdraai het. "Hlohlowane" is 'n Sothowoord en beteken "rif van die veldslag".

Die Oos-Vrystaat is alombekend vir die majestueuse sandsteenformasies in die omgewing. Clocolan maak deel uit van die gebied wat van Lesotho verower is gedurende die Basotho-oorloë van die vroeë 1800s. Die area is ryk aan geskiedenis van die Afrikaners wat hulle hier gevestig het asook die Basotho's wat hier gewoon het. Die dorp is die gasheer vir die jaarlikse Veteraantrekker-uitstalling in Maart.

Clocolan het die tweede kleinste distrik in Suid-Afrika maar is een van die beste landboudistrikte in die land. Die area is bekend vir die verbouing van koring en mielies, groot beeskuddes en skaaptroppe en die produksie van spesialiteitsvrugte soos kersies.

"Die Plaashuis"-gastehuis is een van die bekendstes in Clocolan en spog met 'n vyfstergraad.

Die gemiddelde somertemperatuur wissel tussen 15°C en 32°C en die wintertemperatuur wissel tussen –2°C en 17°C.  Die dorp lê in 'n somerreënvalgebied.

## Demografie 
Volgens die 2011-sensus het Clocolan-dorp 'n bevolking van 1&nbsp;349 gehad, waarvan 46,2% Blankes was. Afrikaans (47,1%) en Suid-Sotho (35,5%) is die grootste huistale.

## Sien ook 
* Lys van dorpe in Suid-Afrika

## Eksterne Skakels 
* Clocolan se webtuiste 

## Verwysings
Vrede, Vrystaat

**Vrede** is 'n dorp geleë in die Oos-Vrystaat in 'n belangrike landboustreek, waar met lewende hawe en graanprodukte geboer word.

## Geskiedenis 
[duimnael|links|Die [NG gemeente Vrede|NG kerk Vrede]]
Die naam Vrede is te danke aan 'n twis oor die naam deur die dorpstigters. As 'n kompromis, nadat daar nie op 'n nuwe naam ooreengekom kom word nie, is die naam "Vrede" as versoening aanvaar. Die dorp is in 1863 gestig op die plaas Krynauwlust en was selfs 'n rukkie die hoofstad van die Oranje-Vrystaatse Republiek tydens die Anglo-Boereoorlog.

## Distrik 
Die distrik beslaan 5&nbsp;278&nbsp;km2. Die belangrikste produkte is mielies, koring, wol, skaapvleis, beesvleis, melk, pluimvee en eiers. Daar word gereeld veeveilings gehou. Die dorp kry sy water van die Vrededam, suid van die dorp.

## Sien ook 
* Gereformeerde kerk Vrede
* Hoërskool Vrede
* Lys van dorpe in Suid-Afrika
* NG gemeente Vrede
* Platteland, 'n rolprent wat hier geskiet is.

## Verwysings 
## Bronne 
* 
* 

## Eksterne skakels
Spy Tydskrif

**Spy Tydskrif** is 'n Australiese tydskrif vir private godsdienstige speurders (Engels: *Private Religious Investigators*; *PRI*). Die tydskrif se basis is in Launceston (Tasmanië).  Die name van twee Tasmaniese predikante word algemeen verbind met hierdie godsdienstige speurbedryf: Ds Rayburn Cameron-Smith, 'n skrywer van avontuurverhale, en Dr Benno Zuiddam, 'n oud-Kovsie en kenner van die Vroeë Kerk.  

## Eksterne skakels 
*'n Keur van Spy Tydskrif se uitgawes is beskikbaar op die Internet
Memel, Vrystaat

:*Hierdie artikel handel oor die dorpie in Suid-Afrika. Vir die Duitse naam vir die stad in Litaue, sien Klaipeda.*

**Memel** is 'n dorpie in die Oos-Vrystaat. Dit is vernoem na die hawestad Memel, Oos-Pruise (vandag Klaipėda, Litaue).
Die naam in Oud-Pruisies beteken om deur water omring te word. Die dorp is in 1911 gestig.

Die naam Memel is dan ook baie gepas, aangesien die 5&nbsp;000 hektaar Seekoeivlei-natuurreservaat by die dorp aangetref word. Die Kliprivier vloei in die natuurreservaat. Dié vleiland het internasionale status bereik deur as 'n RAMSAR-gebied geproklameer te word. Seekoeie is onlangs in die reservaat in Seekoeivlei vrygelaat, meer as 100 jaar ná die laaste seekoei hier uitgeskiet is.

Die Seekoeivlei lok jaarliks duisende watervoëls na die gebied, en Memel en omgewing is bekend as 'n paradys vir die groeiende aantal plaaslike en internasionale voëlkykers. Skaars spesies wat hier aangetref word sluit die Blou- en Mahem-kraanvoëls in.

## Sien ook 
* Lys van dorpe in Suid-Afrika

## Verwysings
304

Die **jaar 304** was 'n skrikkeljaar wat volgens die Gregoriaanse kalender op 'n Vrydag begin het. Dit was die 4de jaar van die 4de eeu n.C. In teenstelling met gewone jare het die jaar 366 dae en 'n 29 Februarie gehad.
## Gebeure 
* Diocletianus doen 'n fatale siekte op
* Stig van die Romeinse kolonie Konstanz. 
* Diocletianus vaardig vier edikte uit wat daarop gemik is om Christendom in die Romeinse Ryk te vernietig. 
* 'n Boog word vir Diocletianus in Rome gebou. 
* Groot Wu Hu (barbaarse) opstand in China; die Hun Liu Yuan vestig die Han koninkryk wat die Sestien Koninkryke era in China vestig. 
* Sichuan verkry onafhanklikheid van China.

## Geboortes 
* Pous Damasus I, die 34ste pous van die Rooms-Katolieke Kerk waarskynlik in Idanha-a-Nova of in Guimarães († 384).

## Sterftes 
* 21 Januarie – Sint Agnes
* Sint Theodora en Didymus
* 25 Oktober – Pous Marcellinus, die 29ste pous van die Rooms-Katolieke Kerk (*onbekend). 
* Alban (moontlik 309)
* Sint Lucie van Syracuse
* Sint Afra
* Koning Bunseo van Baekje, Koreaanse monarg.
* Sint Anastasia.
Technorati

**Technorati** is 'n Internet webjoernaalsoekenjin. Dié soekenjin is 'n mededinger vir Google, Yahoo! en IceRocket. Teen Desember 2006, het Technorati reeds 'n indeks van oor die 55 miljoen webjoernale. Die naam Technorati is 'n kombinasiewoord, verwysend na die samesmelting van *technological* en *literati*.

Technorati is gestig deur Dave Sifry en sy hoofkantoor is in San Francisco, Kalifornië, VSA. Tantek Çelik is Technorati se Hoof Tegniesebeampte.

Technorati gebruik en dra by tot oopbronsagteware. Sifry is 'n prominente oopbron aktivis en was die stigter van LinuxCare en later van Wi-Fi toeganspuntsagteware ontwikkelaar Sputnik. Technorati beskik oor 'n publieke ontwikkelaar wiki, waar ontwikkelaars en bydraers saamwerk.

Technorati wen die SXSW 2006 toekennings vir "Beste Tegniese Prestasie" en ook "Beste van die Skou"- toekenning. Dit was ook in 2006 genomineer vir 'n Webby toekenning vir "Beste Praktyk".

Technorati word geblokkeer in Volksrepubliek China.

## Eksterne skakels 
* Technorati
* Technorati se eie webjoernaal
Puck

**Puck** (Duits: *Putzig*) is 'n Poolse stad in die woiwodskap Pommere met 'n bevolking van 11&nbsp;387 en 'n oppervlakte van 4,9 km². Puck is een van die kulturele sentra van die etniese Kasjoebe.

Lêer:PuckU (10).jpg|13de eeuse kerk in Puck
Lêer:Pier in Puck.jpg|Hawe in Puck

## Eksterne skakels 
* Amptelike webwerf
* Poolse Buro vir Statistiek
Republiek van Kliprivier

Die **Republiek van Kliprivier** was 'n Boererepubliek met 'n kortstondige bestaan wat in 1847 in die Ladysmith-omgewing gestig is deur Andreas Theodorus Spies. Teen Januarie 1847 het slegs 40 van die oorspronklike Voortrekkergesinne steeds in Natal gewoon. Meeste het weggetrek na die anneksasie van die Natalia Republiek deur die Verenigde Koninkryk in 1843.

'n Formele verdrag is op 7 Januarie 1847 met die Zoeloekoning Mpande geteken waarvolgens die republiek tussen die Tugela en Buffelsriviere vir 'n prys van 1&nbsp;000 Riksdaalders bekom is.

Die Republiek is 'n paar maande later deur Brittanje geannekseer. Die goewerneur van die Kaapkolonie, Sir Harry Smith, het die burgers van beskerming verseker en in 1848 is die dorp Ladysmith gestig.

## Verwysings
Federasietoring

[duimnael|300px|Die Federasietoring in [2016]]

Die **Federasietoring** (Russies: Федерация; *Federatsieja*) is 'n wolkekrabber in die Russiese hoofstad Moskou in die stadsdeel "Москва-Сити" *Moskva-Siti*. Die geboukompleks bestaan uit twee torings, waarvan die eerste 'n hoogte van 360 meter bereik (met antennemas 506 meter) en 93 verdiepings sal tel, en die tweede 'n hoogte van 243 meter met 62 verdiepings. 

Die kompleks is in 2017 voltooi en is die tweede hoogste gebou in Europa na die Lachta-sentrum in Sint Petersburg. Dit is byna 90 meter hoër as die Moskouse Triomfpaleis (ook bekend as die 8ste van die Sewe Susters) wees.

Die gebou is ontwerp deur die Duitse argitekte Sergei Tchoban, 'n boorling van Rusland, en Peter Paul Schweger. Die toring is deur die Miraks-groep opgerig.

Die boukoste het sowat 390 miljoen Euro bedra. Die Russiese bank VTB (voorheen Vnesjtorgbank), wat kantore op dertig verdiepings van die gebou het, het 50% van die projek gefinansier. 'n Groot deel van die gebou word ook vir die *Grand Hyatt Moscow* gereserveer. Beide geboue huisves verder in hul boonste verdiepings restaurante, 'n uitsigplatform en 'n gimnasium met 'n swembad.

## Eksterne skakels 
* Amptelike webwerf
Eintracht Frankfurt

**Eintracht Frankfurt** is 'n sportklub uit Frankfurt am Main in die deelstaat Hessen in Duitsland, veral bekend vir sy sokkerafdeling. Behalwe sokker, het die klub ook afdelings vir onder meer atletiek, basketbal, driekamp, boks, e-sport, gholf, gimnastiek, handbal, hokkie, rugby, stoei, tafelsokker, tafeltennis, tennis, sokkerondersteunersafdeling, skermsport, ultimate frisbee, veerpyltjies, vegkuns, vlugbal, yshokkie en ysstoksport.

Die klub is op 8 Maart 1899 gestig as *Frankfurter Fußball-Club Viktoria von 1899*. In Mei 1911 is daar met *Frankfurter Fußball-Club Kickers von 1899* saamgesmelt as *Frankfurter FV (Kickers-Viktoria)*. In 1920 het die klub met die gimnastiekklub *Frankfurter Turngemeinde von 1861* saamgesmelt om *TuS Eintracht Frankfurt von 1861* te vorm. In 1927 het die twee klubs weer uitmekaargespat as gevolg van druk van die nasionale gimnastiekvereniging en weer die name *Turngemeinde Eintracht Frankfurt von 1861* en *Sportgemeinde Eintracht Frankfurt (FFV) von 1899* aangeneem.

Die klub se beste prestasie in sy vroeë jare was toe die eindstryd om die Duitse nasionale kampioenskap in 1932 bereik is, waar daar met 0-2 teen FC Beiere München verloor is. In 1933 is Duitse sokker geherstruktureer in 16 Gauligas. Eintracht het in die Gauliga Suidwes meegeding en die liga in 1938 gewen, maar is in die groepsfase van die uitspeelwedstryde om die Duitse titel uitgeskakel.

Na die Tweede Wêreldoorlog het die klub in die Oberliga Suid meegeding en die Duitse kampioen geword in 1959 deur 5-3 met Kickers Offenbach klaar te speel in die eindstryd. Die titel is opgevolg met 'n puik lopie in die Europese beker-kompetisie. Eintracht het die eindstryd gehaal, maar met 3-7 verloor teen Real Madrid in 'n wedstryd wat vandag nog beskou word as een van die beste wedstryde wat nog ooit gespeel is.

Eintracht was een van die klubs wat aan die eerste Bundesligaseisoen in 1963 deelgeneem het, maar die klub se beste prestasie in hierdie liga was die 5 keer wat daar derde geëindig is.

Die *Deutsche Bank Park* (vroeër *Waldstadion*) is sedert 1925 die tuiste van die klub. Die ondersteuners van Eintracht Frankfurt het die afgelope jare bekend geraak as van die mees fanatiese ondersteuners in Duitsland, wat ongelukkig ook gepaardgaan met sokkerboewery en die klub al duur te staan gekom het met boetes wat opgelê is.

## Erelys 
**Duitse sokkerkampioen**
* 1959
**DFB-Pokal**
* 1974, 1975, 1981, 1988, 2018
**UEFA-beker**
* 1980, 2022
**UEFA Intertoto-beker**
* 1967

## Onlangse ligaposisionering 
## Eksterne skakels 
*  Amptelike klubblad
*  Abseits Guide to German Soccer
*  Eerste amptelike ondersteunerswerf
*  Amptelike stadionwebblad
*  Eintracht Frankfurt statistiek
Arlington, Vrystaat

**Arlington** is 'n klein dorpie in die Oos-Vrystaat wat naby Lindley geleë is. Dié dorpie is eers Lindleyweg genoem en is hoofsaaklik 'n spoorverbinding tussen Kroonstad en die KwaZulu-Natalse spoorlyne.

## Sien ook 
* Leratswana, grensend aan Arlington 
* Lys van dorpe in Suid-Afrika
Marais Viljoen

**Marais Viljoen** (2 Desember 1915, Robertson &ndash; 4 Januarie 2007, Pretoria) het tussen 4 Junie 1979 en 3 September 1984 as Suid-Afrika se laaste seremoniële (nie-uitvoerende) staatshoof gedien. Dié amp is met die grondwetwysiging van 1983 verander in een met uitvoerende magte. Hy is opgevolg deur P. W. Botha. Hy het voorheen waargeneem as staatspresident tussen 21 Augustus 1978 en 10 Oktober 1978, waarna B.J. Vorster tot die amp verkies is.

Viljoen is op 2 Desember 1915 op die plaas Takkap buite Robertson in die Wes-Kaap gebore as die jongste van die ses kinders van Gabriel Francois (Blits) Viljoen en Magdalena Debora (Lenie) de Villiers, en het aan die Hoërskool Jan van Riebeeck in Kaapstad skoolgegaan. Hy moes weens geldnood (sy vader is oorlede toe Viljoen vier maande oud was) sy skoolloopbaan kortknip, maar het later sy matriek buitemuurs voltooi.

Hy het by die Maitland-poskantoor as telegrafis begin werk en was later ’n vertaler by die Poskantoor se hoofkantoor in Pretoria. Op 1 Oktober 1937 het hy hom as verslaggewer aangesluit by *Die Transvaler*, wat toe onder die redakteurskap van dr. H.F. Verwoerd was.

Op 20 April 1940 is hy met Dorothea Maria (Marietjie) Brink, ’n musiekonderwyseres en boorling van Potchefstroom, getroud. Hulle het 'n dogter, Elna Meyers, gehad. Brink is op 10 Mei 2005 oorlede.

Viljoen was van 1958 Volksraadslid vir Alberton en het later onder meer gedien as adjunkminister van arbeid en mynwese (1958-1966), minister van arbeid en kleurlingsake (1966-1970), minister van arbeid en pos- en telekommunikasiewese (1970-1976), en ook as president van die Senaat (1976-1979). Hy was tussen Augustus en Oktober 1978 twee maande lank waarnemende staatspresident ná die afsterwe van Nicolaas Johannes Diederichs en voor John Vorster president geword het. Ingevolge regeringsbeleid is 'n staatsbegrafnis op Saterdag 13 Januarie gehou wat bestaan het uit 'n gedenkdiens in Pretoria en 'n teraardebestelling in Bloemfontein wat volgens die familie se versoek beperk is in skaal. Adjunkpresident Phumzile Mlambo-Ngcuka het die begrafnisdiens namens President Thabo Mbeki bygewoon.

## Verwysings
Xu Jinglei

**Xu Jinglei** (Chinees: 徐静蕾; Pinyin: xú jìnglěi) of Jane Xu (gebore 16 April 1974 in Beijing) is 'n bekende aktrise, sangeres en filmregisseur in China.  

Xu studeer van 1993 tot 1997 aan die Instituut vir Uitvoerendekunste van die Beijing Rolprentakademie. Gedurende haar tyd aan die akademie speel sy in ondersteunende rolle in televisiedramas en rolprente. Na sy gegradueer het, het sy hoofrolle in verskeie televisiereekse en rolprente  gespeel en het 'n bekende en gewilde aktrise in China geword.

Xu Jinglei maak ook naam as filmregiseur in die 2002 rolprent *My Father and I*. Xu regiseer nog 'n rolprent *A Letter from an Unknown Woman* in 2004.

In Augustus 2006, haal haar webjoernaal die meeste inkomende skakels van alle webjoernale op die internet, volgens Technorati.
 
Xu Jinglei het haar eerste album as sangeres in Junie 2006 vrygestel. 

## Filmografie 
**As filmregisseur en aktrise**:
* A Letter from an Unknown Woman (Chinees: 一个陌生女人的来信; Pinyin: Yī Gè Mò Shēng Nǚ Rén De Lái Xìn) (2004) 
* My Father and I (Chinees: 我和爸爸; Pinyin: Wǒ Hé Bà Bà) (2002) 
* Dreams May Come (Chinees: 梦想照进现实 (2006) 
**As aktrise**:
* Confession of Pain (Chinees: 伤城; Pinyin: Shāng Chéng) (2006) 
* Last Love, First Love (Chinees: 最后的爱，最初的爱; Pinyin: Zuì Hòu De Ài, Zuì Chū De Ài) (2004) 
* Brothers (Chinees: 兄弟; Pinyin: Xiōng Dì) (2004) 
* I Love You (Chinees: 我爱你; Pinyin: Wǒ Ài Nǐ) (2003) 
* Spring Subway (Sjinees: 开往春天的地铁 Pinyin:Kai Wang Chun Tian De Di Tie) (2002) 
* Dazzling (Chinees: 花眼 Pinyin: Hua Yan) (2002) 
* The Storm Riders (Pinyin: Feng Yn Xiong Ba Tian Xia) (1998) 
* Spicy Love Soup (Chinees: 爱情麻辣汤; Pinyin: Ài Qíng Má Là Tāng) (1997)

## Eksterne skakels 
* Engelse vertaling van Xu Jinglei se webjoernaal
* Xu Jinglei profiel en biografie in Engels
Villiers

: *Vir die nedersetting in die Wes-Kaap, sien Villiersdorp.*

Die dorpie **Villiers** aan die Vaalrivier in die Oos-Vrystaat is in 1891

## Sien ook 
* NG gemeente Villiers
* Lys van dorpe in Suid-Afrika

## Verwysings 
## Bronne 
* Op Pad in Suid-Afrika. B.P.J. Erasmus. 1995.
Frankfort

**Frankfort** in die Oos-Vrystaat lê aan die oewers van die Wilgerivier, wat 'n deel vorm van die Lesotho-Hoogland-waterprojek en water van Lesotho deur die As-, Liebenbergsvlei- en Wilgeriviere na die Vaaldam laat loop. Die Liebenbergsvleirivier vloei hier in die Wilgerivier in.

## Geskiedenis 
[links|320px|duimnael|Die teenswoordige [NG gemeente Frankfort|NG kerk Frankfort, waarvan pres. Marthinus Theunis Steyn die hoeksteen op 25 Maart 1911 gelê het. Die argitek was William Henry Ford.]]

Die dorp en NG gemeente is gestig op die plaas Roodepoort, 4&nbsp;000 morge teen £1&nbsp;000 van A. Allenberg gekoop. Die naam sou Cassel wees, maar ene Albert von Gordon, landmeter, afkomstig uit  Frankfurt, Duitsland, het gratis opmeting aangebied mits die naam na sy geboorteplek Frankfurt ("Frankedrif") sou wees. 'n Grasdakkerkie met misvloer moes voorlopig as plek van aanbidding dien.  Die dorp is in 1873 geproklameer en het in 1896 munisipale status ontvang. Tydens die Tweede Vryheidsoorlog het genl. Christiaan de Wet verskeie kere met die Britse magte slaags geraak in die omgewing.

## Distrik 
Die distrik is 3 380&nbsp;km2 groot en lê in die hart van die mieliedriehoek. Daar is 'n botterfabriek op die dorp. Voor die NG Kerk is 'n ou klok wat bewaar gebly het toe die Britte die oorspronklike kerk afgebrand het.

## Sien ook 
* Gereformeerde kerk Frankfort
* NG gemeente Frankfort
* Lys van dorpe in Suid-Afrika

## Verwysings 
## Bronne 
* 
*
Cornelia

Die dorpie **Cornelia** is geleë tussen Villiers en Vrede, in die Vrystaat, in Suid-Afrika. Die dorp lê op die oewer van die Skoonspruit, 'n sytak van die Vaalrivier.

## Geskiedenis 
Die dorp is vernoem na Cornelia Mulder, die tweede vrou van President F.W. Reitz van die Oranje-Vrystaat. Die dorp is in 1894 gestig en in 1917 geproklameer, maar het eers in 1923 munisipale status ontvang.  Die Afrikaanse Baptistekerk van Suid-Afrika het in Cornelia ontstaan. 'n Bekende oud-leraar van hierdie gemeente was Jurgens Lambrechts, 'n bekende in vasvraprogramme op radio en TV vanaf die 1970's tot die 1990's.

## Omgewing 
Die bekende Suid-Afrikaanse dramaturg, PG du Plessis, het hier skoolgegaan.

In 1955 het dr. AC Hoffman 'n belangrike fossielvonds op die plaas *Uitzoek* gemaak. Hy het 'n onderkaak van die *chalicothere* ontdek. Later is nog vondse gemaak. Die plaas is 10&nbsp;km noord van Cornelia.

## Sien ook 
* Lys van dorpe in Suid-Afrika

## Bronne 
* Op Pad in Suid-Afrika. B.P.J. Erasmus. 1995 
* Ensiklopedie van Suidelike Afrika, Eric Rosenthal, 1967.

## Verwysings
Phuthaditjhaba

**Phuthaditjhaba** (voorheen: **Witsieshoek**) is 'n dorp in die Vrystaat, Suid-Afrika en is in die bergagtige dele van die Oos-Vrystaat geleë. Die dorp was die hoofstad van die Basoetogebied bekend as QwaQwa, een van die ses voormalige selfregerende swart tuislande wat deur die Nasionale Partyregering daargestel is.

## Geskiedenis 
Die naam Witsieshoek verwys na die hoofman genaamd Witsie (met wisselvorme van Whetsi, Wetsi of Witsie) wat die oorblyfsels van sy Makholostam in die bergagtige dele van die Vrystaat gevestig het in die 1830's. Hulle het gevlug voor die Matabeles van Silkaats en in die proses al hul vee verloor. Die Makholes het vee van die Voortrekkers gesteel en in 1856 het hulle gevlug voor 'n strafekspedisie van die Boere. Hulle het skuiling gesoek in 'n grot, suidwes van Phuthaditjhaba. Die grot staan steeds as Wetsi se grot bekend. Die gebied was ook die tuiste van twee Suid-Sothostamme, naamlik die Mopeli en die Batlokwa, en het in die 1860’s en 1870’s toestemming van die regering van die Oranje-Vrystaat gekry om hulle daar te vestig. Die NG Kerk het in 1874 'n sendingstasie by Witsieshoek geopen.

## Omgewing 
Van die hoogste pieke in Suid-Afrika, onder andere Mont-aux-Sources, is in die berge bo Witsieshoek geleë. Die Oranje- en Tugelariviere ontspring naby Mont-aux-Sources en daar is ook 'n oord, 2&nbsp;100&nbsp;m bo seevlak.

## Sien ook 
* Lys van dorpe in Suid-Afrika

## Bronne 
* B.P.J. Erasmus: *Op Pad in Suid-Afrika*. 1995. 

## Eksterne skakels
Tatra (gebergte)

duimnael|230px|regs|Die Tatra, soos gesien vanuit die Rysy-bergspits in Pole  
**Tatra** (Slowaaks en Pools **Tatry**) is 'n bergreeks in die geologiese Fatra-Tatra-gebied en maak deel uit van die groter Karpate-gebergte. Die grootste deel van die Tatra lê in Slowakye, 'n kleiner deel in Pole. Rysy in die Poolse Tatra is op 'n hoogte van 2&nbsp;499 meter bo seevlak die hoogste bergpiek in die land, terwyl Gerlachovský štít op 'n hoogte van 2&nbsp;655 meter die hoogste piek van die Tatra- asook die hele Karpate-gebergte is. Die Hoë Tatra is die enigste hooggebergte in die Karpate-reeks. Die grootste stad en bekendste toeristeplek in die Poolse deel van Tatra is Zakopane.

Die Tatra-gebergte word verdeel in die

* die Wes-Tatra (wat ook die *Liptause Alpe* genoem word, Slowaaks *Západné Tatry*, Pools *Tatry Zachodnie*), 
* die Oos-Tatra (Slowaaks *Východné Tatry*, Pools *Tatry Wschodnie*), wat verder verdeel word in die  *Hoë Tatra*  (Slowaaks *Vysoké Tatry*, Pools *Wysokie Tatry*) in die weste en die Belaanse Tatra (Slowaaks *Belianske Tatry*, Pools *Tatry Bielskie*) in die ooste.

Die sogenaamde Lae Tatra vorm 'n eie bergreeks en word deur die Liptause Bekken (*Liptovská kotlina*) met die Váhrivier van die Hoë Tatra geskei. In hierdie bekken lê ook die landskappe Liptov en Spiš (Pools *Spisz*). Wes van die Tatra lê die gewes Orava (Pools *Orawa*), terwyl die Tatra in die noorde aan die gewes Podhale en die Gorce- en Beskiede-bergreekse grens.

Die Slowaakse kant van die Tatra-gebergte met sy uitgestrekte bosse is op 19 November 2004 deur 'n sterk orkaan met windsnelhede van tot by 150 kilometer per uur verwoes.
 
## Eksterne skakels 
* Die vallei van die vyf Poolse mere 
* Die Poolse Tatra 
* Die Nasionale Park
* Prente van die Tatra 
* Die Hoë Tatra